'Mevrou, jou seun is ’n skisofreen' | SARIE
FOTO: Phyllis Green	10 Oktober 2013
‘Mevrou, jou seun is ’n skisofreen’	deur SARIE.com-span
Die dag toe die psigiater vir my sê ‘Mevrou, dis skisofrenie’, het ek teruggedink aan my finale jaar as sielkunde-student. Dis een ding om daarvan in ’n handboek te lees, maar iets heeltemal anders wanneer jy hoor dis jou eie kind wat daardeur geraak word. Ek het begin terugdink aan hoe dit gebeur het. Kleintyd was daar nooit enige probleme nie. Hy was ’n wonderlike kind en ’n briljante leerder. Hy was op skool altyd onder die akademiese toptien – tot aan die einde van standerd agt [graad 10]… Toe het hy vreemd begin optree en die onderwysers het begin kla oor sy skoolwerk.
Nadat hy uit die kliniek ontslaan is, het hy sy studies gestaak, want hy kon glad nie konsentreer of werk nie. Hy het net een keer ’n week gebad, hy was so moeg van die medikasie dat hy net bly lê het. Sy verhouding met die psigiater was nie goed nie en hy het kort-kort opgehou om sy medikasie te gebruik. Dan het hy heeltemal deurmekaar geraak, soos ’n boemelaar in die strate rondgedwaal, duimgegooi. Hy kon homself nie versorg nie, hy het opgehou om sy hare te kam, sy tande te borsel…